Eldor Renter

Eldor Renter (13. mai 1925 Tallinn – 27. juuli 2007 Tallinn) oli eesti teatri- ja kostüümikunstnik, aastatel 1957–1963 ja 1980–1995 Estonia teatri peakunstnik.

Elulugu
Eldor Renter sündis Tallinnas riigiteenistujate perekonnas. Ta lõpetas aastal 1944 Nõmme Gümnaasiumi. Kõrghariduse omandas ta Eesti NSV Riiklikus Kunstiinstituudis, mille lõpetas 1951. aastal teatridekoratsiooni erialal Voldemar Haasi ja Natalie Mei õpilasena.

Aastast 1951 oli ta Eesti NSV Kunstnike Liidu liige ja aastast 1957 ka Eesti NSV Teatriühingu (hilisema nimega Eesti Teatriliidu) liige. Samuti kuulus Eldor Renter Eesti Lavastuskunstnike Liitu.

Lisaks Estonia teatrile tegi ta lavakujundusi ka Läti, Leedu, Saksamaa ja Soome teatrites. Peamiselt kujundas ta ballette, oopereid ja operette, kokku on teada umbes 150 tema tehtud lavakujundust. Oma viimase tööna kujundas ta lava ja kostüümid Tiit Härmi lavastatud balletile "Don Quijote", mis esietendus rahvusooperis Estonia 4. oktoobril 2007.

Aastatel 1959–1968 töötas Eldor Renter ühtlasi Eesti NSV Riikliku Kunstiinstituudi õppejõuna.

Mälestuse jäädvustamine
12. maist 3. juunini 2015 oli Eesti Rahvusraamatukogus avatud Eldor Renteri 90. sünniaastapäeva tähistav ülevaatenäitus, kus eksponeeriti tema elu viimase poolesaja aasta jooksul valminud dekoratsiooni- ja kostüümikavandeid Eesti Rahvusraamatukogust ning Teatri- ja Muusikamuuseumist, samuti tööjooniseid, maketiosi, kostüümikavandeid ja kostüüme rahvusooperi Estonia kogust.Teatrikunstnik Eldor Renteri isikuarhiiv jõuab avalikkuse ette Rahvusooper Estonia uudised 12.05.2015 (vaadatud 13.09.2016) 
13. mail 2015 toimus Särevi Teatritoas Tallinnas teatrikunstnik Eldor Renteri mälestusõhtu. Renterit meenutasid tema lähedased, sõbrad ja kolleegid, teiste hulgas Maarja Haamer-Renter, Ülle Ulla, Kustav-Agu Püüman, Enn Suve, Liidia Panova, Urve Tauts. Õhtut juhtis Arne Mikk. Särevi Teatritoas oli väljas ka teatrikunstnik Eldor Renteri töid tutvustav näitus. Näituse kujundas Jane Kaas.Pühendunud teatrikunstnik Eldor Renter Eesti Teatri- ja Muusikamuuseum (vaadatud 13.09.2016)

Tunnustus
1970 Eesti NSV teeneline kunstitegelane
1984 Eesti NSV rahvakunstnik
1995 Eesti Vabariigi kultuuripreemia
1996 Suure Vankri auhind
2003 Valgetähe IV klassi teenetemärk
2005 Natalie Mei nimeline auhind

Isiklikku
Laulja Maarja Haamer oli tema abikaasa.

Viited

Välislingid
Rahvakunstnikud: Eldor Renter ETV telesaade, 1985 (Eldor Renteri loometööd tutvustav saade. Saatejuht Moidela Tõnisson)
Eldor Renter 13. V 1925 – 27. VII 2007 Sirp, 3. august 2007
Suri teatrikunstnik Eldor Renter Postimees, 2007

Kategooria:Eesti teatrikunstnikud
Kategooria:Eesti NSV Kunstnike Liidu liikmed
Kategooria:Eesti NSV Teatriühingu liikmed
Kategooria:Eesti Kunstiakadeemia õppejõud
Kategooria:Eesti Kunstiakadeemia vilistlased
Kategooria:Tallinna Nõmme Gümnaasiumi vilistlased
Kategooria:Eesti NSV teenelised kunstitegelased
Kategooria:Eesti NSV rahvakunstnikud
Kategooria:Valgetähe IV klassi teenetemärgi kavalerid
Kategooria:Metsakalmistule maetud
Kategooria:Sündinud 1925
Kategooria:Surnud 2007